title: 2010/385/EU: Odluka Vijeća od 24. lipnja 2010. o potvrđivanju Statuta Međunarodne agencije za obnovljivu energiju (IRENA) od strane Europske unije

text:
               01/Sv. 13

               HR

               Službeni list Europske unije

               234

         32010D0385

               L 178/17

               SLUŽBENI LIST EUROPSKE UNIJE

         ODLUKA VIJEĆA
   od 24. lipnja 2010.
   o potvrđivanju Statuta Međunarodne agencije za obnovljivu energiju (IRENA) od strane Europske unije
   (2010/385/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 194. stavak 2. i članak 218. stavak 6. točku (a),
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               U skladu s Odlukom Vijeća od 19. listopada 2009., Statut Međunarodne agencije za obnovljivu energiju (IRENA) (1) (dalje u tekstu „Statut”) potpisan je 23. studenoga 2009. u ime Europske zajednice.

               (2)

               Kao posljedica stupanja na snagu Ugovora iz Lisabona 1. prosinca 2009., Europska unija je naslijedila i zamijenila Europsku zajednicu.

               (3)

               Primjereno je da Unija potvrdi Statut.

               (4)

               Unija i njene članice imaju nadležnost u područjima koja su obuhvaćena Statutom.

               (5)

               Članak VI.C Statuta predviđa da regionalne međuvladine organizacije gospodarske integracije koje postanu članice Međunarodne agencije za obnovljivu energiju (dalje u tekstu „IRENA”) objave opseg svoje nadležnosti u odnosu na pitanja uređena Statutom.

               (6)

               Unija bi stoga trebala usvojiti takvu izjavu o nadležnosti:

               (7)

               Unija bi trebala platiti godišnji doprinos IRENA–i predviđen programom Inteligentna energija – Europa („IEE”),

         DONIJELO JE OVU ODLUKU:
   Članak 1.
   1.   Izjava o nadležnosti usvaja se u ime Unije, a njezin se tekst nalazi u Prilogu ovoj Odluci.
   2.   Statut Međunarodne agencije za obnovljivu energiju (IRENA) (dalje u tekstu „Statut”) odobrava se u ime Unije i njegov se tekst nalazi u Prilogu ovoj Odluci.
   Članak 2.
   1.   Predsjednika Vijeća ovlašćuje se imenovati jednu ili više osoba ovlaštenih za polaganje isprave o ratifikaciji u ime Europske unije pri Vlad Savezne Republike Njemačke kao depozitara Statuta u skladu s člankom XIX. i člankom XX.A Statuta kako bi Unija izrazila suglasnost da je Statut obvezuje.
   2.   Predsjednika Vijeća ovlašćuje se imenovati jednu ili više osoba ovlaštenih za polaganje, u ime Unije, Izjave o nadležnosti iz Priloga, u skladu s člankom VI. C Statuta.
   Članak 3.
   Unija plaća godišnji doprinos Međunarodnoj agenciji za obnovljivu energiju.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 24. lipnja 2010.

            Za Vijeće

            Predsjednik

         J. BLANCO LÓPEZ

      (1)  Izjava Konferencije o vjerodostojnim inačicama Statuta je sastavni dio Statuta.
   PRILOG

      Izjava o nadležnosti

                  1.

                  Članak VI.C Statuta propisuje da isprava o ratifikaciji pristupanja regionalne međuvladine organizacije gospodarske integracije sadržava izjavu o opsegu svoje nadležnosti u odnosu na pitanja uređena Statutom.

                  2.

                  Iako priznaju status Europske unije kao člana, države članice Europske unije u pravilu imaju nadležnost za točke dnevnog reda koje se tiču organizacijskih pitanja (npr. pravna ili proračunska pitanja) i postupovnih pitanja (npr. izbor predsjednika, usvajanje dnevnog reda, usvajanje izvješća).

                  3.

                  U skladu s Ugovorom o funkcioniranju Europske unije, Unija i države članice imaju sljedeće nadležnosti u području obnovljivih izvora energije:

                              —

                              Unija ima isključivu nadležnost u slučaju kad je za izvršenje unutarnje nadležnosti Unije potrebna odredba statuta IRENA–e ili akt za provođenje tog statuta, ili ako odredbe akta Unije utvrđuju zajednička pravila na koja bi odredbe statuta IRENA–e ili akt za njegovo provođenje mogle utjecati ili mijenjati njegovo područje primjene,

                              —

                              u onoj mjeri u kojoj zajednička pravila postoje, ali ne utječu niti mijenjaju svoje područje primjene, posebno u slučajevima odredbi Unije koje utvrđuju samo minimalne standarde, države članice imaju ovlasti djelovati u tom području, ne dovodeći u pitanje nadležnost Unije,

                              —

                              države članice ostaju isključivo nadležne za pitanja u okviru statuta IRENA–e za koja Unija nije donijela zajednička pravila.

                        Dolje navedeni popis akata Unije ilustrira opseg do kojeg je Unija izvršila svoju unutarnju nadležnost u ovom području u skladu s Ugovorom o funkcioniranju Europske unije. Opseg nadležnosti Unije koji proizlazi iz tih akata mora se procijeniti s obzirom na precizne odredbe svake mjere, a posebno opseg u kojem te odredbe uspostavljaju zajednička pravila, te za potrebe utvrđivanja postojanja isključive nadležnosti Unije opseg u kojem odredbe statuta IRENA–e ili akt donesen za njegovu provedbu utječu ili mijenjaju njegovo područje primjene.

                              —

                              Direktiva 2001/77/EZ Europskog parlamenta i Vijeća od 27. rujna 2001. o promicanju električne energije proizvedene iz obnovljivih izvora energije na unutarnjem tržištu električne energije (SL L 283, 27.10.2001., str 33.),

                              —

                              Direktiva 2003/30/EZ Europskog parlamenta i Vijeća od 8. svibnja 2003. o promicanju upotrebe biogoriva i drugih obnovljivih goriva za potrebe prijevoza (SL L 123, 17.5.2003., str 42.),

                              —

                              Direktiva 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (SL L 140, 5.6.2009., str 16.).

                  4.

                  Nadležnosti koje su države članice Europske unije prenijele na Uniju u skladu s Ugovorima su, po svojoj naravi, podložne stalnoj promjeni. Stoga Unija pridržava pravo prilagoditi ovu Izjavu.

      Statut Međunarodne agencije za obnovljivu energiju
      (IRENA)
      STRANKE ovog Statuta,
      ŽELEĆI poticati opsežno i sve veće usvajanje i korištenje obnovljive energije s obzirom na održivi razvoj,
      NADAHNUTE njihovim čvrstim uvjerenjem u neizmjerne mogućnosti koje obnovljive energije nude za rješavanje i postupno uklanjanje problema energetske sigurnosti i nestalnih cijena energije,
      UVJERENE u važnu ulogu koju obnovljive energije mogu odigrati u smanjenju koncentracije stakleničkih plinova u atmosferi, time doprinoseći stabilizaciji klimatskog sustava, te omogućivanju održivog, sigurnog i laganog prijelaza na gospodarstvo s niskim sadržajem ugljika,
      ŽELEĆI jačati pozitivan utjecaj koji tehnologije obnovljive energije mogu imati na poticanje održivog rasta i stvaranje zaposlenosti,
      MOTIVIRANE golemim potencijalom obnovljive energije u osiguravanju decentraliziranog pristupa energiji, posebno u zemljama u razvoju, te pristupom energiji izoliranih i udaljenih područja i otoka,
      ZABRINUTE zbog ozbiljnih negativnih posljedica koje korištenje fosilnih goriva i neučinkovito korištenje tradicionalnih biomasa može imati po zdravlje,
      UVJERENE da obnovljiva energija, povezana s poboljšanom energetskom učinkovitošću, može povećano pokrivati predviđeno pretjerano povećanje globalnih energetskih potreba u predstojećim desetljećima,
      POTVRĐUJUĆI njihovu želju za osnivanjem međunarodne organizacije za obnovljivu energiju koja olakšava suradnju između svojih članica, dok također uspostavlja blisku suradnju s postojećim organizacijama koje potiču korištenje obnovljive energije,
      SPORAZUMJELE SU SE KAKO SLIJEDI:

         Članak I.

         Osnivanje Agencije

                  A.

                  Stranke ovog Statuta ovime osnivaju Međunarodnu agenciju za obnovljivu energiju (dalje u tekstu „Agencija”) u skladu sa sljedećim odredbama i uvjetima.

                  B.

                  Agencija se temelji na načelu jednakosti svih njezinih članica i pruža dužnu pažnju suverenim pravima i nadležnostima njezinih članica u obavljanju njihovih aktivnosti.

         Članak II.

         Ciljevi

      Agencija potiče opsežno i što veće usvajanje i održivo korištenje svih oblika obnovljive energije, uzimajući u obzir:

                  a)

                  nacionalne i domaće prioritete i koristi proistekle iz povezanog pristupa obnovljivoj energiji i mjerama energetske učinkovitosti; te

                  (b)

                  doprinos obnovljive energije zaštiti okoliša preko ograničavanja pritiska na prirodne izvore i smanjenje krčenja šuma, posebno krčenja tropskih šuma, širenja pustinja i gubitka bioraznolikosti; zaštitu klime; gospodarski rast i socijalnu povezanosti uključujući uklanjanje siromaštva i održivi razvoj; pristup i sigurnost energetske dobave; regionalni razvoj i međugeneracijsku odgovornost.

         Članak III.

         Definicija

      U ovom Statutu izraz „obnovljiva energija” znači sve vrste energije proizvedene iz obnovljivih izvora, što uključuje, između ostalog:

                  1.

                  bioenergiju;

                  2.

                  geotermalnu energiju;

                  3.

                  hidroenergiju;

                  4.

                  energiju oceana, uključujući između ostalog energiju plime i oseke, energiju valova i oceansku termalnu energiju;

                  5.

                  solarnu energiju; i

                  6.

                  energiju vjetra.

         Članak IV.

         Aktivnosti

                  A.

                  Kao centar izvrsnosti za tehnologiju obnovljive energije i djelujući kao pomagač i katalizator, osiguravajući iskustvo za praktične primjene i politike, nudeći potporu u svim pitanjima koja se odnose na obnovljivu energiju i pomažući zemljama da izvuku korist od učinkovitog razvoja i prijenosa znanja i tehnologije, Agencija obavlja sljedeće aktivnosti:

                              1.

                              Posebno u korist svojih članica Agencija:

                                          a)

                                          analizira, nadzire, te bez obveza za politike članica, sistematizira trenutačne prakse obnovljive energije, uključujući instrumente politike, poticaje, investicijske mehanizme, najbolju praksu, dostupne tehnologije, cjelovite sustave i opremu te faktore uspjeha i neuspjeha;

                                          (b)

                                          započinje raspravu i osigurava međudjelovanje s drugim vladinim i nevladinim organizacijama i mrežama na ovom i drugim odgovarajućim područjima;

                                          (c)

                                          osigurava svojim članicama relevantne političke savjete i pomoć na njihov zahtjev, uzimajući u obzir njihove potrebe, te potiče međunarodne rasprave o politici obnovljive energije i njenim okvirnim uvjetima;

                                          (d)

                                          poboljšava odgovarajući prijenos znanja i tehnologije i potiče razvoj lokalnih kapaciteta i nadležnosti u državama članicama, uključujući potrebne međupovezanosti;

                                          (e)

                                          nudi stvaranje kapaciteta, uključujući osposobljavanje i izobrazbu svojim članicama;

                                          (f)

                                          osigurava svojim članicama na njihov zahtjev savjet o financiranju obnovljive energije i podupire primjenu odgovarajućih mehanizama;

                                          (g)

                                          potiče i ohrabruje istraživanje, uključujući socijalno–gospodarska pitanja, te jača istraživačke mreže, zajedničko istraživanje, te razvoj i korištenje tehnologija; i

                                          (h)

                                          osigurava informacije o razvoju i korištenju nacionalnih i međunarodnih tehničkih standarda u vezi s obnovljivom energijom temeljenom na čvrstom razumijevanju kroz aktivno sudjelovanje na odgovarajućim forumima.

                              2.

                              Nadalje, Agencija širi informacije i povećava javnu svijest o koristima i potencijalima koje obnovljiva energija nudi.

                  B.

                  U obavljanju svojih aktivnosti, Agencija:

                              1.

                              postupa u skladu s ciljevima i načelima Ujedinjenih naroda kako bi poticala mir i međunarodnu suradnju, te u skladu s politikama Ujedinjenih naroda unapređivala održivi razvoj;

                              2.

                              raspodjeljuje svoje resurse tako da osigura njihovo učinkovito korištenje u namjeri da slijedi sve svoje ciljeve i obavlja svoje aktivnosti za postizanje najvećih mogućih koristi za svoje članice, te na svim područjima svijeta, imajući na umu posebne potrebe zemalja u razvoju te udaljenih i izoliranih regija i otoka;

                              3.

                              blisko surađuje i stremi uspostavljanju međusobno korisnih odnosa s postojećim institucijama i organizacijama kako bi se izbjeglo nepotrebno dupliciranje rada i učinkovito koristilo resurse i pokrenute aktivnosti vlada, drugih organizacija i agencija, koje ciljaju na poticanje obnovljive energije.

                  C.

                  Agencija:

                              1.

                              podnosi svojim članicama godišnje izvješće o svojim aktivnostima;

                              2.

                              obavješćuje članice o savjetima u pogledu politika nakon što ih je dala; i

                              3.

                              obavješćuje članice o konzultacijama i suradnji i radu s postojećim međunarodnim organizacijama koje rade na ovom području.

         Članak V.

         Program rada i projekti

                  A.

                  Agencija obavlja svoje aktivnosti na temelju godišnjeg programa rada kojeg je pripremilo Tajništvo, kojega je razmotrilo Vijeće i usvojila Skupština.

                  B.

                  Agencija može, uz svoj program rada, nakon konzultiranja svojih članica i u slučaju neslaganja, nakon odobrenja Skupštine, provoditi projekte koje su članice započele i financirale, ovisno o raspoloživosti nefinancijskih sredstava Agencije.

         Članak VI.

         Članstvo

                  A.

                  Članstvo je otvoreno državama koje su članice Ujedinjenih naroda i regionalnih međuvladinih organizacija gospodarske integracije koje su voljne i sposobne djelovati u skladu s ciljevima i aktivnostima utvrđenim u ovom Statutu. Kako bi ispunila uvjete za članstvo u Agenciji, regionalna međuvladina organizacija gospodarske integracije mora biti sastavljena od suverenih država, od kojih je najmanje jedna članica Agencije, i na koju su njezine države članice prenijele nadležnosti u barem jednoj stvari u području djelokruga Agencije.

                  B.

                  Takve države i regionalne međuvladine organizacije gospodarske integracije postaju:

                              1.

                              izvorne članice Agencije potpisivanjem Statuta i polaganjem isprave o ratifikaciji;

                              2.

                              druge članice Agencije polaganjem isprave o pristupu nakon što je njihov zahtjev za članstvo odobren. Članstvo se smatra odobrenim ako tri mjeseca nakon što je zahtjev poslan članicama nije izraženo neslaganje. U slučaju neslaganja o zahtjevu odlučuje Skupština u skladu s člankom IX. stavkom H. točkom 1.

                  C.

                  U slučaju bilo koje regionalne međuvladine organizacije gospodarske integracije, organizacija i njezine države članice odlučuju o odgovarajućim odgovornostima za obavljanje obveza iz ovog Statuta. Organizacija i njene države članice nisu ovlaštene ostvarivati prava, uključujući prava glasovanja, iz ovog Statuta istodobno. U svojim ispravama o ratifikaciji ili pristupu gore navedene organizacije izjavljuju opseg svojih nadležnosti s obzirom na pitanja uređena ovim Statutom. Te Organizacije također obavješćuju Vladu depozitara o bilo kojoj važećoj promjeni u opsegu njihove nadležnosti. U slučaju glasovanja o stvarima koje su u njezinoj nadležnosti, regionalne međuvladine organizacije gospodarske integracije glasuju s brojem glasova jednakim ukupnom broju glasova koji je dodijeljen njihovim državama članicama koje su također članice ove Agencije.

         Članak VII.

         Promatrači

                  A.

                  Skupština može odobriti status promatrača:

                              1.

                              međuvladinim i nevladinim organizacijama aktivnim u području obnovljive energije;

                              2.

                              potpisnicima koji nisu ratificirali Statut; i

                              3.

                              podnositeljima zahtjeva za članstvo, čiji je zahtjev za članstvo odobren u skladu s člankom VI. stavkom B. točkom 2.

                  B.

                  Promatrači mogu sudjelovati bez prava glasa u javnoj sjednici Skupštine i njezinih pomoćnih tijela.

         Članak VIII.

         Tijela

                  A.

                  Ovime se osnivaju kao glavna tijela Agencije:

                              1.

                              Skupština;

                              2.

                              Vijeće; i

                              3.

                              Tajništvo.

                  B.

                  Skupština i Vijeće, mogu, podložno odobrenju Skupštine, osnivati takva pomoćna tijela koja smatraju potrebnim za obavljanje njihovih funkcija u skladu s ovim Statutom.

         Članak IX.

         Skupština

                  A.

                              1.

                              Skupština je vrhovno tijelo Agencije.

                              2.

                              Skupština može raspravljati o bilo kojem pitanju u okviru ovog Statuta ili koje je povezano s ovlastima i zadaćama bilo kojeg tijela predviđenog ovim Statutom.

                              3.

                              O svakom takvom pitanju Skupština može:

                                          (a)

                                          donijeti odluke i dati preporuke bilo kojem takvom tijelu; i

                                          (b)

                                          dati preporuke članovima Agencije, na njihov zahtjev.

                              4.

                              Osim toga, Skupština je ovlaštena predlagati pitanja koja treba razmotriti Vijeće te tražiti od Vijeća i Tajništva izvješća o bilo kojem pitanju povezanim s radom Agencije.

                  B.

                  Skupština je sastavljena od svih članica Agencije. Skupština se sastaje na redovitim sjednicama koje se održavaju na godišnjoj razini, osim ako ne odluči drukčije.

                  C.

                  Skupština uključuje jednog predstavnika svake članice. Predstavnici mogu biti u pratnji zamjenika i savjetnika. Svaka pojedina članica snosi troškove sudjelovanja svog izaslanstva.

                  D.

                  Sjednice Skupštine održavaju se u sjedištu Agencije, osim ako Skupština ne odluči drukčije.

                  E.

                  Na početku svake redovite sjednice Skupština bira predsjednika i ostale službenike prema potrebi, uzimajući u obzir pravičnu geografsku zastupljenost. Oni obavljaju dužnost dok se ne izaberu novi predsjednik i ostali službenici na idućoj redovitoj sjednici. Skupština donosi svoj poslovnik u skladu s ovim Statutom.

                  F.

                  U skladu s člankom VI. stavkom C., svaka članica Agencije ima jedan glas u Skupštini. Skupština donosi odluke o postupovnim pitanjima običnom većinom glasova članica koje su prisutne i glasuju. Odluke o suštinskim pitanjima donose se konsenzusom prisutnih članica. Ako se ne može postići konsenzus, smatra se da je konsenzus postignut ako najviše 2 članice glasuju protiv, osim ako je Statutom predviđeno drukčije. U slučaju nedoumice u pogledu odlučivanja je li pitanje suštinsko ili nije, to se pitanje smatra suštinskim osim ako Skupština konsenzusom prisutnih članica ne odluči drukčije, što se u slučaju da se konsenzus ne može postići smatra postignutim ako najviše 2 članice glasuju protiv. Kvorum Skupštine čini većina članica Agencije.

                  G.

                  Skupština, konsenzusom prisutnih članica:

                              1.

                              bira članice Vijeća;

                              2.

                              na svojim redovitim sjednicama donosi proračun i program rada Agencije, kojeg dostavlja Vijeće te je ovlaštena odlučivati o izmjeni proračuna i radnog programa Agencije;

                              3.

                              donosi odluke vezane uz nadzor financijskih politika Agencije, financijskih propisa i ostalih financijskih pitanja i bira revizora;

                              4.

                              odobrava izmjene ovog Statuta;

                              5.

                              odlučuje o osnivanju pomoćnih tijela i odobrava njihove uvjete poslovanja; i

                              6.

                              odlučuje o ovlaštenju za glasovanje u skladu s člankom XVII. stavkom A.

                  H.

                  Konsenzusom prisutnih članica, koji se u slučaju nepostojanja konsenzusa smatra postignutom ako najviše 2 članice glasuju protiv, Skupština:

                              1.

                              prema potrebi odlučuje o zahtjevima za članstvo;

                              2.

                              odobrava pravilnik Skupštine i Vijeća, koje potonji dostavlja;

                              3.

                              usvaja godišnje izvješće kao i ostala izvješća;

                              4.

                              odobrava sklapanje sporazuma o svim pitanjima, predmetima ili temama u okviru ovog Statuta; i

                              5.

                              odlučuje u slučaju neslaganja između članica o dodatnim projektima u skladu s člankom V. stavkom B.

                  I.

                  Skupština određuje sjedište Agencije i glavnog direktora Tajništva (dalje u tekstu „glavni direktor”) konsenzusom prisutnih članica, ili ako se konsenzus ne može postići, većinom glasova dvije trećine članica koje su prisutne i glasuju.

                  J.

                  Skupština razmatra i odobrava prema potrebi na svojoj prvoj sjednici sve odluke, prijedloge sporazuma, odredbe i smjernice koje je izradilo Pripremno povjerenstvo u skladu s postupcima glasovanja za pojedino pitanje, kako je predviđeno člankom IX. stavcima F. do I.

         Članak X.

         Vijeće

                  A.

                  Vijeće se sastoji od najmanje 11 i najviše 21 predstavnika članica Agencije koje je izabrala Skupština. Točan broj predstavnika između 11 i 21 treba odgovarati zaokruženom broju jedne trećine članica Agencije, a koji se izračunava na osnovi broja članica Agencije na početku pojedinog razdoblja glasovanja za članice Vijeća. Članovi Vijeća biraju se na osnovi rotacije, kako je predviđeno pravilnikom Skupštine, s ciljem osiguranja učinkovitog sudjelovanja zemalja u razvoju i razvijenih zemalja te postizanja pravične i jednake geografske distribucije i učinkovitosti rada Vijeća. Članovi Vijeća biraju se na razdoblje od dvije godine.

                  B.

                  Vijeće se sastaje na polugodišnjoj osnovi, a njegovi sastanci se održavaju u sjedištu Agencije, osim ako Vijeće ne odluči drukčije.

                  C.

                  Na početku svakog sastanka za razdoblje do sljedećeg sastanka Vijeće bira predsjednika i prema potrebi druge službenika između svojih članova. Ono ima pravo izraditi svoj poslovnik. Takav poslovnik treba dostaviti Skupštini na odobrenje.

                  D.

                  Svaki član Vijeća ima jedan glas. Vijeće donosi odluke o postupovnim pitanjima običnom većinom glasova svih članova. Suštinske odluke donose se većinom od dvije trećine glasova njegovih članova. U slučaju nedoumice u pogledu odlučivanja je li neko pitanje suštinsko ili nije, to se pitanje tretira kao suštinsko, osim ako Vijeće, većinom glasova od dvije trećine glasova njegovih članova ne odluči drukčije.

                  E.

                  Vijeće je odgovorno Skupštini. Vijeće provodi ovlasti i zadaće koje su mu povjerene Statutom, kao i one zadaće koje mu dodijeli Skupština. U svom radu Vijeće djeluje u skladu s odlukama i poštujući preporuke Skupštine te osigurava njihovu ispravnu i neprekidnu provedbu.

                  F.

                  Vijeće:

                              1.

                              olakšava konzultacije i suradnju između članica;

                              2.

                              razmatra i podnosi Skupštini prijedlog radnog programa i prijedlog proračuna Agencije;

                              3.

                              odobrava dogovore za sjednice Skupštine, uključujući pripremu prijedloga dnevnog reda;

                              4.

                              razmatra i dostavlja Skupštini prijedlog godišnjeg izvješća o aktivnostima Agencije i ostala izvješća kako ih je pripremilo Tajništvo u skladu sa člankom XI. stavkom E. točkom 3. ovog Statuta;

                              5.

                              priprema i ostala izvješća koja Skupština može tražiti;

                              6.

                              sklapa sporazume ili dogovore s državama, međunarodnim organizacijama i međunarodnim agencijama u ime Agencije uz prethodno odobrenje Skupštine;

                              7.

                              obrazlaže radni program kako ga je donijela Skupština s ciljem njegove provedbe od strane Tajništva i u okviru donesenog proračuna;

                              8.

                              ovlašteno je uputiti Skupštini pitanja na razmatranje; i

                              9.

                              osniva pomoćna tijela kada je potrebno u skladu s člankom VIII. stavkom B. te odlučuje o njihovim uvjetima poslovanja i trajanju.

         Članak XI.

         Tajništvo

                  A.

                  Tajništvo pomaže Skupštini, Vijeću i njihovim pomoćnim tijelima u obavljanju njihovih zadaća. Tajništvo obavlja druge zadaće koje su mu povjerene prema ovom Statutu, kao i one zadaće koje mu dodjele Skupština ili Vijeće.

                  B.

                  Tajništvo se sastoji od glavnog direktora, koji je njegov čelnik i glavni administrativni službenik, te od osoblja koje može biti potrebno. Glavnog direktora imenuje Skupština na preporuku Vijeća na razdoblje od četiri godine, a njegov se mandat može produžiti još jednom, ali ne nakon toga.

                  C.

                  Glavni direktor je odgovoran Skupštini i Vijeću, između ostalog za imenovanje osoblja, kao i za organizaciju i djelovanje Tajništva. Najvažniji kriterij pri zapošljavanju osoblja i određivanju uvjeta službe je potreba osiguranja najviših standarda učinkovitosti, stručnosti i integriteta. Dužna se pažnja posvećuje važnosti zapošljavanja osoblja prvenstveno iz država članica te na što široj mogućoj geografskoj osnovi, uzimajući posebno u obzir odgovarajuću zastupljenost zemalja u razvoju s naglaskom na rodnoj jednakosti.
                  U pripremi proračuna predloženo zapošljavanje se rukovodi načelom da se osoblje zadržava na najmanjem mogućem broju potrebnom za odgovarajuće obavljanje obveza Tajništva.

                  D.

                  Glavni direktor, ili predstavnik kojeg on odredi, sudjeluje, bez prava glasa, na svim sastancima Skupštine i Vijeća.

                  E.

                  Tajništvo:

                              1.

                              priprema i podnosi Vijeću prijedlog programa rada i prijedlog proračuna Agencije;

                              2.

                              provodi program rada Agencije i njezine odluke;

                              3.

                              priprema i podnosi Vijeću prijedlog godišnjeg izvješća o aktivnostima Agencije, te druga izvješća koja Skupština ili Vijeće mogu tražiti;

                              4.

                              osigurava administrativnu i tehničku potporu Skupštini, Vijeću i njihovim pomoćnim tijelima;

                              5.

                              olakšava komunikaciju između Agencije i njenih članica; i

                              6.

                              prosljeđuje savjete u pogledu politike koje su članice Agencije donijele u skladu s člankom IV. stavkom C. točkom 2. te priprema i podnosi Skupštini i Vijeću izvješće o svojim savjetima u pogledu politike za svaku od njihovih sjednica. Izvješće Vijeću uključuje i savjet u pogledu planirane politike u provedbi godišnjeg programa rada.

                  F.

                  U obavljanju svojih dužnosti glavni direktor i ostali članovi osoblja ne traže niti dobivaju upute bilo koje vlade ili bilo kojeg izvora izvan Agencije. Oni se suzdržavaju od bilo koje aktivnosti, koja bi se mogla odraziti na njihov položaj kao međunarodnih službenika odgovornih samo Skupštini i Vijeću. Svaka članica poštuje isključivo međunarodnu narav odgovornosti glavnog direktora i ostalih članova osoblja i ne nastoji utjecati na njih u obavljanju njihovih odgovornosti.

         Članak XII.

         Proračun

                  A.

                  Proračun Agencije financira se iz:

                              1.

                              obveznih doprinosa njihovih članica, koji se temelje na ljestvici procjene Ujedinjenih naroda, kako ju je utvrdila Skupština;

                              2.

                              dobrovoljnih doprinosa; i

                              3.

                              ostalih mogućih izvora

                        u skladu s financijskim propisima koje će Skupština usvojiti konsenzusom, kako je predviđeno člankom IX. stavkom G. ovog Statuta. Financijski propisi i proračun trebaju Agenciji osigurati solidnu financijsku osnovu, te osiguravaju efikasnu i učinkovitu provedbu aktivnosti Agencije, kako su utvrđene radnim programom. Iz obveznih doprinosa financirat će se osnovne aktivnosti i administrativni troškovi.

                  B.

                  Prijedlog proračuna Agencije priprema Tajništvo i dostavlja ga Vijeću na provjeru. Vijeće ga ili prosljeđuje Skupštini s preporukom za odobravanje ili vraća Tajništvu na ponovno razmatranje i ponovno podnošenje.

                  C.

                  Skupština imenuje vanjskog revizora koji će obavljati dužnost tijekom razdoblja od četiri godine i koji može biti ponovno izabran. Prvi revizor obavlja dužnost tijekom razdoblja od dvije godine. Revizor provjerava račune Agencije i daje komentare i preporuke koje smatra potrebnim u pogledu učinkovitosti upravljanja i unutarnjih financijskih kontrola.

         Članak XIII.

         Pravna osobnost, povlastice i imuniteti

                  A.

                  Agencija ima međunarodnu pravnu osobnost. Na državnom području svake članice i podložno njezinom nacionalnom zakonodavstvu, ona uživa domaću pravnu sposobnost koja joj je potrebna za obavljanje zadaća i ispunjenje svrhe.

                  B.

                  Članice posebnim sporazumom odlučuju o povlasticama i imunitetima.

         Članak XIV.

         Odnosi s ostalim organizacijama

      Uz uvjet odobrenja Skupštine Vijeće je ovlašteno sklapati sporazume u ime Agencije uspostavljajući odgovarajuće odnose s Ujedinjenim narodima i ostalim organizacijama čiji je rad povezan s radom Agencije. Odredbe ovog Statuta ne utječu na prava i obveze bilo koje članice, koji proizlaze iz bilo kojeg postojećeg međunarodnog ugovora.

         Članak XV.

         Izmjene, povlačenje, revizija

                  A.

                  Izmjene ovog Statuta može predložiti bilo koja članica. Ovjerene preslike teksta bilo koje predložene izmjene priprema glavni direktor i priopćava ih svim članicama najkasnije devedeset dana prije njihovog razmatranja od strane Skupštine.

                  B.

                  Izmjene stupaju na snagu za sve članice:

                              1.

                              kada ih odobri Skupština nakon razmatranja primjedbi koje podnese Vijeće o svakoj predloženoj izmjeni; i

                              2.

                              nakon što sve članice pristanu da ih izmjena obvezuje u skladu s njihovim ustavnim postupcima. Članice daju svoju suglasnost i obvezuju se položiti odgovarajuću ispravu kod depozitara iz članka XX. stavka A.

                  C.

                  U svako doba nakon pet godina od datuma stupanja na snagu ovog Statuta u skladu sa stavkom D. članka XIX., članica se može povući iz Agencije uz pisanu obavijest o tome upućenu depozitaru iz članka XX. stavka A., koji bez odgode obavješćuje Vijeće i sve članice.

                  D.

                  Takvo povlačenje stupa na snagu na kraju godine u kojoj je iskazano. Povlačenje članice iz Agencije ne utječe na njezine ugovorne obveze preuzete u skladu s člankom V. stavkom B., ili njenim financijskim obvezama za godinu u kojoj se povlači.

         Članak XVI.

         Rješavanje sporova

                  A.

                  Članice rješavaju svaki međusobni spor u pogledu tumačenja ili primjene ovog Statuta mirnim sredstvima u skladu s člankom 2. stavkom 3. Povelje Ujedinjenih naroda i, u tu svrhu, nastoje pronaći rješenje na načine predviđene člankom 33. stavkom 1. Povelje Ujedinjenih naroda.

                  B.

                  Vijeće može doprinijeti rješavanju spora na bilo koji način koji smatra primjerenim, uključujući davanjem svojih usluga, pozivanjem članica u sporu da započnu postupak rješavanja spora po njihovom izboru te davanjem preporuke za rok za bilo koji dogovoreni postupak.

         Članak XVII.

         Privremena suspenzija prava

                  A.

                  Svaka članica Agencije koja kasni s plaćanjem svojih financijskih doprinosa Agenciji nema pravo glasovanja ako njena neplaćena dugovanja dostignu ili prijeđu iznos njenog doprinosa za dvije prethodne godine. Međutim, Skupština može dozvoliti toj članici da glasuje ako je uvjerena da je neplaćanje nastalo zbog okolnosti izvan kontrole te članice.

                  B.

                  Na prijedlog Vijeća Skupština može dvotrećinskom većinom glasova članica, koje su prisutne i glasuju, članici koja dugotrajno krši odredbe Statuta ili bilo kojeg sporazuma sklopljenog u okviru ovog Statuta suspendirati pravo na ostvarivanje povlastica i članskih prava.

         Članak XVIII.

         Sjedište Agencije

      Sjedište Agencije određuje Skupština na prvoj sjednici.

         Članak XIX.

         Potpisivanje, ratifikacija, stupanje na snagu i pristup

                  A.

                  Ovaj Statut otvoren je za potpisivanje na Osnivačkoj konferenciji svim državama koje su članice Ujedinjenih naroda i regionalnim međuvladinim organizacijama gospodarske integracije kako su određene člankom VI. stavkom A. On ostaje otvoren za potpisivanje do datuma stupanja na snagu ovog Statuta.

                  B.

                  Za države i regionalne međuvladine organizacije gospodarske integracije, kako su određene člankom VI. stavkom A., koje još nisu potpisale ovaj Statut, ovaj Statut je otvoren za pristup nakon što Skupština odobri njihovo članstvo u skladu sa člankom VI. stavkom B. točkom 2.

                  C.

                  Suglasnost da ih Statut obvezuje iskazuje se polaganjem isprave o ratifikaciji ili pristupu kod depozitara. Ratifikaciju ili pristup ovom Statutu države provode u skladu sa svojim ustavnim postupcima.

                  D.

                  Ratifikaciju ili pristup ovom Statutu države provode u skladu sa svojim ustavnim postupcima.

                  E.

                  Za države ili regionalne međuvladine organizacije gospodarske integracije, koje su položile ispravu o ratifikaciji ili pristupu nakon stupanja na snagu Statuta, ovaj Statut stupa na snagu tridesetog dana nakon datuma polaganja odgovarajuće isprave.

                  F.

                  Rezerve prema bilo kojoj odredbi ovog Statusa ne mogu se izraziti.

         Članak XX.

         Depozitar, registracija, vjerodostojan tekst

                  A.

                  Vlada Savezne Republike Njemačke ovime se određuje depozitarom ovog Statuta i bilo koje isprave o ratifikaciji ili pristupu.

                  B.

                  Ovaj Statut registrira Vlada depozitar u skladu s člankom 102. Povelje Ujedinjenih naroda.

                  C.

                  Ovaj Statut, sastavljen na engleskom jeziku, pohranjuje se u arhivu Vlade depozitara.

                  D.

                  Propisno ovjerene preslike ovog Statuta Vlada depozitar prosljeđuje vladama država i izvršnim tijelima regionalne međuvladine organizacije gospodarske integracije, koje su potpisale Statut, ili im je odobreno članstvo u skladu s člankom VI. stavkom B. točkom 2.

                  E.

                  Vlada depozitar bez odgode obavješćuje sve potpisnice ovog Statuta o datumu svakog polaganja bilo koje isprave o ratifikaciji i datumu stupanja na snagu Statuta.

                  F.

                  Vlada depozitar bez odgode obavješćuje sve potpisnice i članice o datumima kada države ili regionalne međuvladine organizacije gospodarske integracije naknadno postanu njegove članice.

                  G.

                  Vlada depozitar bez odgode šalje nove zahtjeve za članstvo svim članicama Agencije na razmatranje u skladu s člankom VI. stavkom B. točkom 2.

         U POTVRDU TOGA dolje potpisani, propisno ovlašteni, potpisali su ovaj Statut.
         SASTAVLJENO u Bonnu 26. siječnja 2009. u jednom izvorniku na engleskom jeziku.


title: Odluka Europskog parlamenta (EU) 2015/1698 od 29. travnja 2015. o zatvaranju računa Zajedničkog poduzeća za gorivne članke i vodik za financijsku godinu 2013.

text:
               30.9.2015

               HR

               Službeni list Europske unije

               L 255/384

      ODLUKA EUROPSKOG PARLAMENTA (EU) 2015/1698
      od 29. travnja 2015.
      o zatvaranju računa Zajedničkog poduzeća za gorivne članke i vodik za financijsku godinu 2013.
      EUROPSKI PARLAMENT,

                  —

                  uzimajući u obzir konačne godišnje financijske izvještaje Zajedničkog poduzeća za gorivne članke i vodik za financijsku godinu 2013.,

                  —

                  uzimajući u obzir izvješće Revizorskog suda o godišnjim financijskim izvještajima Zajedničkog poduzeća za gorivne članke i vodik za financijsku godinu 2013. zajedno s odgovorima Zajedničkog poduzeća (1),

                  —

                  uzimajući u obzir izjavu o jamstvu (2) u pogledu pouzdanosti računa te zakonitosti i pravilnosti predmetnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Zajedničko poduzeće za izvršenje proračuna za financijsku godinu 2013. (05306/2015 – C8-0049/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 209.,

                  —

                  uzimajući u obzir Uredbu Vijeća (EZ) br. 521/2008 od 30. svibnja 2008. o osnivanju zajedničkog poduzeća za gorive ćelije i vodik (5),

                  —

                  uzimajući u obzir Uredbu Vijeća (EU) br. 559/2014 od 6. svibnja 2014. o osnivanju Zajedničkog poduzeća za gorivne članke i vodik 2 (6), a posebno njezin članak 1. stavak 2. i članak 12.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (7),

                  —

                  uzimajući u obzir Delegiranu uredbu Komisije (EU) br. 110/2014 od 30. rujna 2013. o oglednoj financijskoj uredbi za tijela javno-privatnog partnerstva iz članka 209. Uredbe (EU, Euratom) br. 966/2012 Europskog parlamenta i Vijeća (8),

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor (A8-0112/2015),

         1.

            odobrava zatvaranje računa Zajedničkog poduzeća za gorivne članke i vodik za financijsku godinu 2013.;

         2.

            nalaže svojem predsjedniku da ovu Odluku proslijedi izvršnom direktoru Zajedničkog poduzeća za gorivne članke i vodik 2, Vijeću, Komisiji i Revizorskom sudu te da je da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 452, 16.12.2014., str. 67.

         (2)  SL C 452, 16.12.2014., str. 68.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 153, 12.6.2008., str. 1.

         (6)  SL L 169, 7.6.2014., str. 108.

         (7)  SL L 357, 31.12.2002., str. 72.

         (8)  SL L 38, 7.2.2014., str. 2.


title: Odluka Vijeća (ZVSP) 2017/350 od 27. veljače 2017. o izmjeni Odluke 2012/642/ZVSP o mjerama ograničavanja protiv Bjelarusa

text:
               28.2.2017

               HR

               Službeni list Europske unije

               L 50/81

         ODLUKA VIJEĆA (ZVSP) 2017/350
   od 27. veljače 2017.
   o izmjeni Odluke 2012/642/ZVSP o mjerama ograničavanja protiv Bjelarusa
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. listopada 2012. donijelo Odluku 2012/642/ZVSP (1).

               (2)

               Na temelju preispitivanja Odluke 2012/642/ZVSP mjere ograničavanja protiv Bjelarusa trebalo bi produljiti do 28. veljače 2018.

               (3)

               Nadalje, Vijeće se složilo s time da države članice u skladu s primjenjivim odredbama o dozvolama mogu odobriti izvoz opreme za biatlon u Bjelarus.

               (4)

               Odluku 2012/642/ZVSP trebalo bi stoga na odgovarajući način izmijeniti.

               (5)

               Kako bi se osigurala učinkovitost mjera predviđenih u ovoj Odluci, ova bi Odluka trebala odmah stupiti na snagu,

         DONIJELO JE OVU ODLUKU:
   Članak 1.
   Odluka 2012/642/ZVSP mijenja se kako slijedi:

               1.

               U članku 2. dodaje se sljedeći stavak:
               „3.   Članak 1. ne primjenjuje se na opremu za biatlon koja je u skladu sa specifikacijama utvrđenima u pravilima o događanjima i natjecanjima Međunarodne biatlonske unije (IBU).”.

               2.

               Članak 8. zamjenjuje se sljedećim:
               „Članak 8.
               1.   Ova Odluka primjenjuje se do 28. veljače 2018.
               2.   Ova Odluka stalno se preispituje te se produljuje ili mijenja, prema potrebi, ako Vijeće smatra da njezini ciljevi nisu ispunjeni.”.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 27. veljače 2017.

            Za Vijeće

            Predsjednik

         K. MIZZI

      (1)  Odluka Vijeća 2012/642/ZVSP od 15. listopada 2012. o mjerama ograničavanja protiv Bjelarusa (SL L 285, 17.10.2012., str. 1.).


title: 2000/278/EZ: Odluka Vijeća od 16. ožujka 2000. o odobrenju, u ime Zajednice, Ugovora o autorskom pravu Svjetske organizacije za intelektualno vlasništvo i Ugovora o izvedbama i fonogramima Svjetske organizacije za intelektualno vlasništvo

text:
               11/Sv. 122

               HR

               Službeni list Europske unije

               77

         32000D0278

               L 089/6

               SLUŽBENI LIST EUROPSKE UNIJE

         ODLUKA VIJEĆA
   od 16. ožujka 2000.
   o odobrenju, u ime Zajednice, Ugovora o autorskom pravu Svjetske organizacije za intelektualno vlasništvo i Ugovora o izvedbama i fonogramima (1) Svjetske organizacije za intelektualno vlasništvo
   (2000/278/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 47. stavak 2., članke 55. i 95., zajedno s člankom 300. stavkom 2. prvom rečenicom i člankom 300. stavkom 3. drugim podstavkom,
   uzimajući u obzir prijedlog Komisije (2),
   uzimajući u obzir suglasnost Europskog parlamenta (3),
   budući da:

               (1)

               Ugovor o autorskom pravu Svjetske organizacije za intelektualno vlasništvo (WCT) i Ugovor o izvedbama i fonogramima Svjetske organizacije za intelektualno vlasništvo (WPPT) doneseni u Ženevi 20. prosinca 1996. pod pokroviteljstvom Svjetske organizacije za intelektualno vlasništvo pomoći će osiguravanju ravnomjerne razine zaštite djela i drugih predmeta zaštite, pritom dopuštajući pristup javnosti sadržajima dostupnima putem mreža.

               (2)

               Nadležnost Zajednice za sklapanje međunarodnih sporazuma ili ugovora ili pristupanje njima ne proizlazi samo iz izričitog dodjeljivanja prava Ugovorom već može proizaći i iz drugih odredaba Ugovora te iz akata koje su na temelju tih odredaba donijele institucije Zajednice.

               (3)

               Predmet primjene WCT-a i EPPT-a u velikoj mjeri spada u okvir postojećih direktiva Zajednice u ovom području.

               (4)

               Iz toga proizlazi da se odobrenje WCT-a i WPPT-a tiče i Zajednice i država članica.

               (5)

               WCT i WPPT bi stoga trebalo odobriti u ime Zajednice s obzirom na pitanja u njezinoj nadležnosti.

               (6)

               Zajednica je već potpisala WCT i WPPT, podložno konačnom sklapanju.

               (7)

               Polaganje isprava o sklapanju Zajednice trebalo bi prema mogućnosti provesti istovremeno s polaganjem isprava o ratifikaciji država članica,

         ODLUČILO JE:
   Članak 1.
   1.   Ugovor o autorskom pravu Svjetske organizacije za intelektualno vlasništvo (WCT) odobrava se u ime Zajednice s obzirom na pitanja u njezinoj nadležnosti.
   2.   Ugovor o izvedbama i fonogramima Svjetske organizacije za intelektualno vlasništvo (WPPT) odobrava se u ime Zajednice s obzirom na pitanja u njezinoj nadležnosti.
   3.   Tekstovi Ugovora priloženi su ovoj Odluci.
   Članak 2.
   Predsjednika Vijeća ovlašćuje se za polaganje isprava o sklapanju kod direktora Svjetske organizacije za intelektualno vlasništvo od datuma do kojeg države članice moraju staviti na snagu mjere koje su donijeli Europski parlament i Vijeće, potrebne za prilagodbu postojećeg zakonodavstva Zajednice obvezama koje proizlaze iz WCT-a i WPPT-a.
   Članak 3.
   1.   Komisiju se ovlašćuje za predstavljanje Zajednice na sastancima skupština iz WCT-a i WPPT-a.
   2.   O svim pitanjima iz područja nadležnosti Zajednice, Komisija u ime Zajednice pregovara u skupštinama predviđenim u WCT-u i WPPT-u u skladu s primjenjivim pravilima Ugovora o EZ-u, posebno njegovim člankom 300.
   3.   Stajalište koje Zajednica može zauzeti na Skupštinama priprema mjerodavna radna skupina Vijeća.

      Sastavljeno u Bruxellesu 16. ožujka 2000.

            Za Vijeće

            Predsjednik

         F. SEIXAS da COSTA

      (1)  Dvije izjave vezane uz ovu Odluku navedene su u SL C 103, 11.4.2000., str. 1.

      (2)  SL C 165, 30.5.1998., str. 8.

      (3)  Suglasnost od 16. veljače 2000. (još nije objavljena u Službenom listu).


title: 2005/668/EZ: Odluka Komisije od 22. rujna 2005. o proglašenju početka djelovanja Regionalnog savjetodavnog vijeća za sjeverozapadne vode u okviru zajedničke ribarstvene politike

text:
               01/Sv. 002

               HR

               Službeni list Europske unije

               255

         32005D0668

               L 249/18

               SLUŽBENI LIST EUROPSKE UNIJE

               22.09.2005.

      ODLUKA KOMISIJE

   od 22. rujna 2005.
   o proglašenju početka djelovanja Regionalnog savjetodavnog vijeća za sjeverozapadne vode u okviru zajedničke ribarstvene politike
   (2005/668/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 2004/585/EZ od 19. srpnja 2004. o osnivanju Regionalnih savjetodavnih vijeća u okviru zajedničke ribarske politike (1), a posebno njezin članak 3. stavak 3.,
   uzimajući u obzir preporuke koje je 27. lipnja 2005. Irska prenijela u ime Belgije, Francuske, Irske, Nizozemske, Španjolske i Ujedinjene Kraljevine,
   budući da:

               (1)

               Uredba Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribarstvenih resursa u okviru zajedničke ribarstvene politike (2) i Odluka 2004/585/EZ daju okvir za osnivanje i djelovanje Regionalnih savjetodavnih vijeća.

               (2)

               Člankom 2. Odluke 2004/585/EZ osniva se Regionalno savjetodavno vijeće za sjeverozapadne vode u područjima Međunarodnog vijeća za istraživanje mora (ICES) (3) V (osim Va i samo vode EZ-a u Vb), VI i VII.

               (3)

               U skladu s člankom 3. stavkom 1. Odluke 2004/585/EZ, predstavnici ribarstvenog sektora i drugih interesnih skupina podnijeli su zahtjev Belgiji, Francuskoj, Irskoj, Nizozemskoj, Španjolskoj i Ujedinjenoj Kraljevini u vezi s djelovanjem navedenog Regionalnog savjetodavnog vijeća.

               (4)

               Kako je propisano u članku 3. stavku 2. Odluke 2004/585/EZ, zainteresirane države članice utvrdile su je li uloga Regionalnog savjetodavnog vijeća za sjeverozapadne vode u skladu s odredbama utvrđenima u toj Odluci. Dana 27. lipnja 2005., dotične države članice dostavile su Komisiji preporuku u vezi s navedenim Regionalnim savjetodavnim vijećem.

               (5)

               Komisija je ocijenila zahtjev i preporuku u svjetlu Odluke 2004/585/EZ te ciljeva i načela zajedničke ribarstvene politike i smatra da je Regionalno savjetodavno vijeće za sjeverozapadne vode spremno započeti s djelovanjem,

         ODLUČILA JE:
   Jedini članak
   Regionalno savjetodavno vijeće za sjeverozapadne vode osnovano člankom 2. stavkom 1. točkom (d) Odluke 2004/585/EZ počinje s radom 26. rujna 2005.

      Sastavljeno u Bruxellesu 22. rujna 2005.

            Za Komisiju

         Joe BORG

            Član Komisije

      (1)  SL L 256, 3.8.2004., str. 17.

      (2)  SL L 358, 31.12.2002., str. 59.

      (3)  Kako je definirano u Uredbi Vijeća (EEZ) br. 3880/91 od 17. prosinca 1991. o podnošenju statističkih podataka o nominalnom ulovu država članica koje ribare u sjeveroistočnom Atlantiku (SL L 365, 31.12.1991., str. 1.).


title: 2008/39/PUP: Odluka Vijeća od 6. prosinca 2007. o pristupanju Bugarske i Rumunjske Konvenciji od 18. prosinca 1997. sastavljenoj na temelju članka K.3 Ugovora o Europskoj uniji o uzajamnoj pomoći i suradnji među carinskim upravama

text:
19/Sv. 16               HR                                  Službeni list Europske unije                                                    119
32008D0039
12.1.2008.                                              SLUŽBENI LIST EUROPSKE UNIJE                                                     L 9/21
                                                                ODLUKA VIJEĆA
                                                              od 6. prosinca 2007.
                o pristupanju Bugarske i Rumunjske Konvenciji od 18. prosinca 1997. sastavljenoj na temelju članka
                     K.3 Ugovora o Europskoj uniji o uzajamnoj pomoći i suradnji među carinskim upravama
                                                                  (2008/39/PUP)
VIJEĆE EUROPSKE UNIJE,                                                        (3)      Nakon pristupanja Europskoj uniji, Češka, Estonija, Cipar,
                                                                                Latvija, Litva, Mađarska, Poljska, Slovenija i Slovačka
                                                                                položile su svoje isprave o pristupanju Konvenciji.
uzimajući u obzir Ugovor o Europskoj uniji,
                                                                              (4)      Člankom 3. stavkom 3. Akta o pristupanju predviđa se
                                                                                da Bugarska i Rumunjska pristupaju konvencijama i
                                                                                protokolima sklopljenima među državama članicama i
uzimajući u obzir Ugovor o pristupanju Bugarske i Rumunjske,                           navedenima u Prilogu I. Aktu o pristupanju koji, inter
                                                                                alia, obuhvaća Konvenciju o uzajamnoj pravnoj pomoći
                                                                                i suradnji među carinskim upravama. Te konvencije i
                                                                                protokoli stupaju na snagu u odnosu na Bugarsku i
uzimajući u obzir Akt o pristupanju Bugarske i Rumunjske                               Rumunjsku na datum koji odredi Vijeće.
(dalje u tekstu „Akt o pristupanju”), a posebno njegov članak
3. stavak 4.,
                                                                              (5)      U skladu s člankom 3. stavkom 4. Akta o pristupanju,
                                                                                Vijeće provodi sve prilagodbe potrebne radi pristupanja
uzimajući u obzir prijedlog Komisije,                                                  navedenim konvencijama i protokolima,
                                                                              ODLUČILO JE:
uzimajući u obzir mišljenje Europskog parlamenta (1),
                                                                                Članak 1.
budući da:                                                                    Članak 31. stavak 1. Konvencije od 18. prosinca 1997. sastav
                                                                              ljene na temelju članka K.3 Ugovora o Europskoj uniji o
                                                                              uzajamnoj pomoći i suradnji među carinskim upravama zamje
                                                                              njuje se sljedećim:
(1)      Konvencija sastavljena na temelju članka K.3 Ugovora o
         Europskoj uniji o uzajamnoj pomoći i suradnji među
         carinskim upravama (2) (dalje u tekstu Konvencija) potpi
         sana je u Bruxellesu 18. prosinca 1997. i stupit će na                   „1.     Ova Konvencija primjenjuje se na područja država
         snagu 90 dana od obavijesti države, članice Europske                     članica koje su dio carinskog područja Zajednice uključujući,
         unije u trenutku kad je Vijeće donijelo Akt o sastavljanju               za Saveznu Republiku Njemačku, otok Helgoland i područje
         Konvencije, koja kao posljednja dovrši tu formalnost.                    Büsingen (u okviru i na temelju Ugovora od 23. studenoga
                                                                                1964. između Savezne Republike Njemačke i Švicarske
                                                                                Konfederacije o uključivanju općine Büsingen am Hochrhein
                                                                                u carinsko područje Švicarske Konfederacije, ili u okviru i na
(2)      U skladu s člankom 32. stavkom 4. Konvencije, dok                        temelju najnovije verzije navedenog ugovora) i, za Talijansku
         Konvencija ne stupi na snagu, svaka država članica                       Republiku, općine Livigno i Campione d’Italia, te na teritori
         može prilikom davanja obavijesti iz članka 32. stavka                    jalne vode, unutarnje morske vode i zračni prostor područja
         2. Konvencije ili u bilo kojem trenutku nakon toga dati                  država članica.”
         izjavu da se Konvencija, u mjeri u kojoj se na nju odnosi,
         primjenjuje na njezine odnose s državama članicama koje
         su dale istu izjavu.                                                                               Članak 2.
(1) Mišljenje od 24. listopada 2007. (još nije objavljeno u Službenom         Konvencija, kako je izmijenjena ovom Odlukom, za Bugarsku i
    listu).                                                                   Rumunjsku stupa na snagu na dan stupanja na snagu Konven
(2) SL C 24, 23.1.1998., str. 2.                                              cije, ne dovodeći u pitanje članak 32. stavak 4. Konvencije.
 ---pagebreak--- 120                    HR                                Službeni list Europske unije                                19/Sv. 16
                                                                   Članak 3.
               Konvencija sastavljena na bugarskom i rumunjskom jeziku (1) vjerodostojna je pod istim uvjetima kao i
               drugi tekstovi Konvencije.
                                                                   Članak 4.
               Ova Odluka proizvodi učinke od sljedećeg dana od dana objave u Službenom listu Europske unije.
               Sastavljeno u Bruxellesu 6. prosinca 2007.
                                                                                Za Vijeće
                                                                                Predsjednik
                                                                                A. COSTA
(1) Bugarska i rumunjska verzija Konvencije naknadno se objavljuju u
    posebnom izdanju SL-a.


title: 2002/982/EZ: Odluka Komisije od 16. prosinca 2002. o nastavku usporednih pokusa i ispitivanja reprodukcijskog materijala ukrasnog bilja Chamaecyparis , Ligustrum vulgare i Euphorbia fulgens Zajednice na temelju Direktive Vijeća 98/56/EZ  Tekst značajan za EGP

text:
               03/Sv. 45

               HR

               Službeni list Europske unije

               158

         32002D0982

               L 341/68

               SLUŽBENI LIST EUROPSKE UNIJE

         ODLUKA KOMISIJE
   od 16. prosinca 2002.
   o nastavku usporednih pokusa i ispitivanja reprodukcijskog materijala ukrasnog bilja Chamaecyparis, Ligustrum vulgare i Euphorbia fulgens Zajednice na temelju Direktive Vijeća 98/56/EZ
   (Tekst značajan za EGP)
   (2002/982/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 98/56/EZ od 20. srpnja 1998. o prodaji reprodukcijskog materijala ukrasnog bilja (1),
   uzimajući u obzir Odluku Komisije 2001/898/EZ od 12. prosinca 2001. o utvrđivanju postupaka za usporedne pokuse i ispitivanja reprodukcijskog materijala ukrasnoga bilja Zajednice na temelju Direktive Vijeća 98/56/EZ (2), a posebno njezin članak 2.,
   budući da:

               (1)

               Odluka 2001/898/EZ utvrđuje postupke za usporedne pokuse i ispitivanja koje je potrebno izvršiti na temelju Direktive 98/56/EZ u vezi s ukrasnim biljem Chamaecyparis, Ligustrum vulgare i Euphorbia fulgens od 2002. do 2004. godine.

               (2)

               Pokusi i ispitivanja izvršeni tijekom 2002. godine se trebaju nastaviti i u 2003. godini,

         DONIJELA JE OVU ODLUKU:
   Jedini članak
   Usporedni pokusi i ispitivanja Zajednice koji su započeli u 2002. godini na reprodukcijskom materijalu ukrasnoga bilja Chamaecyparis, Ligustrum vulgare i Euphorbia fulgens se nastavljaju u 2003. godini sukladno Odluci 2002/898/EZ.

      Sastavljeno u Bruxellesu 16. prosinca 2002.

            Za Komisiju

         David BYRNE

            Član Komisije

      (1)  SL L 226, 13.8.1998., str. 16.

      (2)  SL L 331, 15.12.2001., str. 101.


title: 2002/232/EZ: Odluka Komisije od 27. veljače 2002. o izmjeni Odluke 2000/745/EZ o preuzimanju obveza vezano uz protudampinške i protusubvencijske postupke poduzete u vezi s uvozom određenog polietilen tereftalata podrijetlom, inter alia , iz Indije (priopćena pod brojem dokumenta C(2002) 620)

text:
               11/Sv. 048

               HR

               Službeni list Europske unije

               58

         32002D0232

               L 078/12

               SLUŽBENI LIST EUROPSKE UNIJE

               27.02.2002.

      ODLUKA KOMISIJE

   od 27. veljače 2002.
   o izmjeni Odluke 2000/745/EZ o preuzimanju obveza vezano uz protudampinške i protusubvencijske postupke poduzete u vezi s uvozom određenog polietilen tereftalata podrijetlom, inter alia, iz Indije
   (priopćena pod brojem dokumenta C(2002) 620)
   (2002/232/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Uredbu Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice (1), kako je zadnje izmijenjena Uredbom (EZ) br. 2238/2000 (2) („Osnovna uredba o protudampinškim mjerama”), a posebno njezine članke 8. i 9.,
   uzimajući u obzir Uredbu Vijeća (EZ) br. 2026/97 od 6. listopada 1997. o zaštiti od subvencioniranog uvoza (3) („Osnovna uredba o protusubvencijskim mjerama”), a posebno njezine članke 13. i 15.,
   nakon savjetovanja sa Savjetodavnim odborom,
   budući da:
   A.   POSTUPAK

               (1)

               Slijedom Uredbe (EZ) br. 2603/2000 (4) Vijeće je na uvoze određenog polietilen tereftalata podrijetlom, inter alia, iz Indije, uvelo konačnu kompenzacijsku pristojbu u vidu točno određene svote od 41,3 eura po toni, uz iznimku polietilen tereftalata uvezenog od nekoliko izrijekom navedenih indijskih tvrtki, koje podliježu obvezi plaćanja nižih pristojbi. Uvoz stanovitog polietilen tereftalata koji su izvezle tvrtke čija je ponuda o preuzimanju određene obveze prihvaćena izuzet je od plaćanja te pristojbe u skladu s člankom 2. stavkom 1. te Uredbe.

               (2)

               Slijedom Uredbe (EZ) br. 2604/2000 (5) Vijeće je na uvoze određenog polietilen tereftalata podrijetlom, inter alia, iz Indije, uvelo konačnu protudampinšku pristojbu u vidu točno određene svote od 181,7 eura po toni, uz iznimku polietilen tereftalata uvezenog od nekoliko izrijekom navedenih indijskih tvrtki, koje podliježu obvezi plaćanja drugačijih pristojbi. Uvozi određenog polietilen tereftalata koji su izvezle tvrtke čija je ponuda o preuzimanju određene obveze prihvaćena izuzete su od plaćanja te pristojbe u skladu s člankom 2. stavkom 1. te Uredbe.

               (3)

               Dana 29. studenoga 2000. Komisija je donijela Odluku 2000/745/EZ (6), o preuzimanju obveza koje su, u vezi s dva gore navedena postupka, ponudili na sebe preuzeti izvoznici navedeni u članku 1. te Odluke te obustavila predmetne ispitne postupke.

               (4)

               Dana 26. lipnja 2001. Komisija je slijedom Uredbe (EZ) br. 1240/2001 (7) najavila pokretanje revizije Uredbe Vijeća (EZ) br. 2604/2000, potaknuto „novim izvoznikom” te uvela konačnu protudampinšku pristojbu na uvoze određenog poletilen tereftalata podrijetlom, inter alia, iz Indije, pri čemu je na uvoz proizvoda jednog izvoznika ukinula pristojbu, a uvela obvezu njihove registracije.

               (5)

               Konačni rezultati i zaključci ispitnog postupka navedeni su u Uredbi Vijeća (EZ) br. 496/2002 (8) o izmjeni Uredbe (EZ) br. 2604/2000.

         B.   PREUZETA OBVEZA

               (6)

               Nakon objave slijedom koje je trgovačko društvo Futura Polymers Ltd. (dalje u tekstu: dotično trgovačko društvo) obaviješteno o činjenicama i razmatranjima na temelju kojih se na uvoz njegovih proizvoda na područje Zajednice namjeravalo uvesti revidiranu konačnu protudampinšku pristojbu, dotično trgovačko društvo ponudilo je preuzeti obvezu u skladu s člankom 8. stavkom 1. Osnovne uredbe o protudampinškim mjerama. U skladu s tom obvezom, izvoznik o kojem je riječ ponudio je obvezati se da svojim, s njim nepovezanim klijentima, svoje proizvode ne prodaje po cijeni nižoj od određene najniže cijene.

               (7)

               Komisija smatra da se obveza koju je dotično trgovačko društvo ponudilo preuzeti može prihvatiti jer ona otklanja štetne učinke dampinga. Štoviše, redovita i detaljna izvješća koja se dotično trgovačko društvo obvezalo dostavljati Komisiji, omogućuju učinkovit nadzor. Nadalje, spremnost na suradnju dotičnog trgovačkog društva tijekom ispitnog postupka, njegova struktura i organizacija prodaje, kao i specifičnosti dotičnog proizvoda, takve su naravi da Komisija smatra da će ograničiti rizik od izbjegavanja obveze.

               (8)

               Kako bi se Komisiji omogućilo da još učinkovitije nadzire mjeru u kojoj se trgovačko društvo pridržava preuzete obveze, u trenutku kada se nadležnom carinskom tijelu, u skladu s preuzetom obvezom, priloži zahtjev za izdavanje odobrenja za slobodnu tržišnu cirkulaciju proizvoda, izuzeće od pristojbe bit će uvjetovano predočenjem komercijalne fakture. Takvu komercijalnu fakturu mora ispostaviti trgovačko društvo čija je ponuda o preuzimanju obveze prihvaćena, a predmetna faktura mora sadržavati podatke nabrojene u Prilogu Uredbi (EZ) br. 2604/2000. U slučaju da takva faktura nije priložena, odnosno da ne odgovara proizvodu predočenom carinskim vlastima, trebalo bi platiti odgovarajuće protudampinške pristojbe.

               (9)

               U slučaju sumnje na kršenje, kršenja ili opoziva preuzete obveze, moguće je, u skladu s člankom 8. stavcima 9. i 10. Osnovne uredbe o protudampinškim mjerama, uvesti protudampinšku pristojbu,

         DONIJELA JE OVU ODLUKU:
   Članak 1.
   Ovime se tablica sadržana u članku 1. Odluke 2000/745/EZ mijenja dodavanjem sljedećeg:

               Trgovačko društvo

               Zemlja

               Dodatna TARIC oznaka

               Futura Polymers Limited

               Indija

               A184

         Članak 2.
   Ova Odluka stupa na snagu sljedećeg dana od dana objave u Službenom listu Europskih zajednica.

      Ova je Odluka u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 27. veljače 2002.

            Za Komisiju

         Pascal LAMY

            Član Komisije

      (1)  SL L 56, 6.3.1996., str. 1.

      (2)  SL L 257, 11.10.2000., str. 2.

      (3)  SL L 288, 21.10.1997., str. 1.

      (4)  SL L 301, 30.11.2000., str. 1.

      (5)  SL L 301, 30.11.2000., str. 21.

      (6)  SL L 301, 30.11.2000., str. 88.

      (7)  SL L 171, 26.6.2001., str. 3.

      (8)  SL L 78., 21.3.2002., str. 4.


title: 1999/491/EZ, EZUČ, Euratom: Odluka Vijeća i Komisije od 12. svibnja 1999. o sklapanju Sporazuma o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane

text:
               11/Sv. 067

               HR

               Službeni list Europske unije

               48

         31999D0491

               L 196/46

               SLUŽBENI LIST EUROPSKE UNIJE

               12.05.1999.

      ODLUKA VIJEĆA I KOMISIJE

   od 12. svibnja 1999.
   o sklapanju Sporazuma o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane
   (1999/491/EZ, EZUČ, Euratom)
   VIJEĆE EUROPSKE UNIJE,
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 54. stavak 2., posljednju rečenicu članka 57. stavka 2. i članak 66., članak 73.c stavak 2., članak 75., članak 84. stavak 2., članke 99., 100., 113. i 235., u vezi s drugom rečenicom članka 228. stavka 2. i člankom 228. stavkom 3. drugim podstavkom,
   uzimajući u obzir Ugovor o osnivanju Europske zajednice za ugljen i čelik, a posebno njegov članak 95.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. drugi stavak,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   nakon savjetovanja sa Savjetodavnim odborom EZUČ-a te uz suglasnost Vijeća,
   uzimajući u obzir odobrenje Vijeća dano u skladu s člankom 101. Ugovora o osnivanju Europske zajednice za atomsku energiju,

               (1)

               budući da će sklapanje Sporazuma o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, potpisanog 9. veljače 1995. u Bruxellesu, pridonijeti postizanju ciljeva Europskih zajednica;

               (2)

               budući da je svrha tog Sporazuma jačanje veza uspostavljenih posebno Sporazumom između Europske ekonomske zajednice, Europske zajednice za atomsku energiju i Saveza Sovjetskih Socijalističkih Republika o trgovini i trgovinskoj i gospodarskoj suradnji, koji je potpisan 18. prosinca 1989. i odobren Odlukom 90/116/EEZ (2);

               (3)

               budući da određene obveze predviđene Sporazumom o partnerstvu i suradnji izvan područja primjene trgovinske politike Zajednice utječu ili bi mogle utjecati na dogovore utvrđene aktima Zajednice koji su usvojeni u području prava poslovnog nastana, prometa i tretmana poduzeća;

               (4)

               budući da se navedenim Sporazumom za Europsku zajednicu uvode određene obveze u pogledu kretanja kapitala i platnog prometa između Zajednice i Kirgiske Republike;

               (5)

               budući da se, pored toga, u mjeri u kojoj navedeni Sporazum utječe na Direktivu Vijeća 90/434/EEZ od 23. srpnja 1990. o zajedničkom sustavu oporezivanja koji se primjenjuje na spajanja, podjele, prijenose imovine i razmjenu dionica trgovačkih društava različitih država članica (3), te na Direktivu Vijeća 90/435/EEZ od 23. srpnja 1990. o zajedničkom sustavu oporezivanja koji se primjenjuje na vladajuća društva i ovisna društva različitih država članica (4), koje se temelje na članku 100. Ugovora o osnivanju Europske zajednice, kao pravnu osnovu treba koristiti taj članak;

               (6)

               budući da se određenim odredbama navedenog Sporazuma za Zajednicu uvode obveze u području pružanja usluga koje prelaze prekogranične okvire;

               (7)

               budući da se za određene odredbe navedenog Sporazuma koje Zajednica treba provesti Ugovorom o osnivanju Europske zajednice ne predviđaju posebne ovlasti; budući da je stoga potrebno poslužiti se člankom 235. Ugovora,

         ODLUČILI SU:
   Članak 1.
   Sporazum o partnerstvu i suradnji između Europskih zajednica i njihovih država članica, s jedne strane, i Kirgiske Republike, s druge strane, zajedno s Protokolom, izjavama i Razmjenom pisama, ovime se odobrava u ime Europske zajednice, Europske zajednice za ugljen i čelik te Europske zajednice za atomsku energiju.
   Tekstovi su priloženi ovoj Odluci.
   Članak 2.
   1.   Stajalište koje Zajednica zauzima unutar Vijeća za suradnju i unutar Odbora za suradnju, kada Vijeće za suradnju ovlasti potonjeg za djelovanje, utvrđuje Vijeće na prijedlog Komisije ili, prema potrebi, Komisija u skladu s odgovarajućim odredbama ugovora o osnivanju Europske zajednice, Europske zajednice za ugljen i čelik te Europske zajednice za atomsku energiju.
   2.   U skladu s člankom 76. Sporazuma o partnerstvu i suradnji, Vijećem za suradnju predsjeda predsjednik Vijeća i predstavlja stajalište Zajednice. Predstavnik Komisije predsjeda Odborom za suradnju u skladu s njegovim poslovnikom i predstavlja stajalište Zajednice.
   3.   Odluku o objavi preporuka Vijeća za suradnju i Odbora za suradnju u Službenom listu Europskih zajednica donose Vijeće i Komisija za svaki slučaj posebno.
   Članak 3.
   Obavijest predviđenu člankom 98. Sporazuma u ime Europske zajednice daje predsjednik Vijeća. Predsjednik Komisije takvu obavijest daje u ime Europske zajednice za ugljen i čelik i Europske zajednice za atomsku energiju.

      Sastavljeno u Bruxellesu 12. svibnja 1999.

            Za Komisiju

            Predsjednik

         J. SANTER

            Za Vijeće

            Predsjednik

         K.-H. FUNKE

      (1)  SL C 339, 18.12.1995., str. 52.

      (2)  SL L 68, 15.3.1990., str. 1.

      (3)  SL L 225, 20.8.1990., str. 1.

      (4)  SL L 225, 20.8.1990., str. 6.


title: Odluka Europskog parlamenta (EU) 2015/1671 od 29. travnja 2015. o razrješnici za izvršenje proračuna Europske agencije za željeznice za financijsku godinu 2013.

text:
               30.9.2015

               HR

               Službeni list Europske unije

               L 255/291

      ODLUKA EUROPSKOG PARLAMENTA (EU) 2015/1671
      od 29. travnja 2015.
      o razrješnici za izvršenje proračuna Europske agencije za željeznice za financijsku godinu 2013.
      EUROPSKI PARLAMENT,

                  —

                  uzimajući u obzir konačnu godišnju računovodstvenu dokumentaciju Europske agencije za željeznice za financijsku godinu 2013.,

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Europske agencije za željeznice za financijsku godinu 2013. zajedno s odgovorima Agencije (1),

                  —

                  uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti osnovnih transakcija, koju je podnio Revizorski sud za financijsku godinu 2013., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 17. veljače 2015. o razrješnici koju treba dobiti Agencija za izvršenje proračuna za financijsku godinu 2013. (05304/2015 – C8-0054/2015),

                  —

                  uzimajući u obzir članak 319. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3),

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (4), a posebno njezin članak 208.,

                  —

                  uzimajući u obzir Uredbu (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (Uredba o Agenciji) (5), a posebno njezin članak 39.,

                  —

                  uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

                  —

                  uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

                  —

                  uzimajući u obzir članak 94. Poslovnika i Prilog V. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za promet i turizam (A8-0078/2015),

         1.

            daje razrješnicu izvršnom direktoru Europske agencije za željeznice za izvršenje proračuna Agencije za financijsku godinu 2013.

         2.

            iznosi svoje primjedbe u Rezoluciji u nastavku;

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi izvršnom direktoru Europske agencije za željeznice, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Martin SCHULZ

               Glavni tajnik

            Klaus WELLE

         (1)  SL C 442, 10.12.2014., str. 232.

         (2)  Vidjeti bilješku 1.

         (3)  SL L 248, 16.9.2002., str. 1.

         (4)  SL L 298, 26.10.2012., str. 1.

         (5)  SL L 164, 30.4.2004., str. 1.

         (6)  SL L 357, 31.12.2002., str. 72.

         (7)  SL L 328, 7.12.2013., str. 42.


title: Odluka (EU) 2017/342 Europskog parlamenta i Vijeća od 14. prosinca 2016. o mobilizaciji instrumenta fleksibilnosti za financiranje hitnih proračunskih mjera za rješavanje migracijske, izbjegličke i sigurnosne krize koja je u tijeku

text:
               28.2.2017

               HR

               Službeni list Europske unije

               L 50/53

         ODLUKA (EU) 2017/342 EUROPSKOG PARLAMENTA I VIJEĆA
   od 14. prosinca 2016.
   o mobilizaciji instrumenta fleksibilnosti za financiranje hitnih proračunskih mjera za rješavanje migracijske, izbjegličke i sigurnosne krize koja je u tijeku
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (1), a posebno njegovu točku 12.,
   uzimajući u obzir prijedlog Europske komisije,
   budući da:

               (1)

               Instrument fleksibilnosti namijenjen je financiranju jasno određenog rashoda koji nije moguće financirati u okviru gornjih granica raspoloživih za jedan ili više drugih naslova.

               (2)

               Gornja granica godišnjeg iznosa dostupnog za instrument fleksibilnosti iznosi 471 milijun EUR (po cijenama iz 2011.), kako je utvrđeno člankom 11. Uredbe Vijeća (EU, Euratom) br. 1311/2013 (2).

               (3)

               Zbog hitne potrebe potrebno je mobilizirati veliki dodatan iznos kako bi se financirale mjere u svrhu ublažavanja migracijske, izbjegličke i sigurnosne krize koja je u tijeku.

               (4)

               Nakon što su razmotrene sve mogućnosti preraspodjele odobrenih sredstava u okviru gornje granice rashoda za naslov 3. (Sigurnost i građanstvo), čini se nužnim mobilizirati instrument fleksibilnosti kako bi se dopunilo financiranje dostupno u općem proračunu Unije za financijsku godinu 2017. iznad gornje granice naslova 3. za iznos od 530,0 milijuna EUR kako bi se financirale mjere u području migracija, izbjeglica i sigurnosti.

               (5)

               Na temelju očekivanog profila plaćanja odobrena sredstva za plaćanja u okviru mobilizacije instrumenta fleksibilnosti trebala bi biti raspodijeljena na više financijskih godina te su procijenjena na 238,3 milijuna EUR u 2017., 91,0 milijun EUR u 2018., 141,9 milijuna EUR u 2019. i 58,8 milijuna EUR u 2020.

               (6)

               Kako bi se vrijeme potrebno za mobilizaciju instrumenta fleksibilnosti svelo na najmanju moguću mjeru, ova bi se Odluka trebala primjenjivati od početka financijske godine 2017.,

         DONIJELI SU OVU ODLUKU:
   Članak 1.
   1.   U općem proračunu Unije za financijsku godinu 2017. instrument fleksibilnosti mobilizira se za osiguravanje iznosa od 530,0 milijuna EUR za odobrena sredstva za preuzete obveze iz naslova 3. (Sigurnost i građanstvo).
   Taj se iznos mora upotrijebiti za financiranje mjera za upravljanje migracijskom, izbjegličkom i sigurnosnom krizom koja je u tijeku.
   2.   Na temelju očekivanog plana isplate odobrena sredstva za plaćanja u okviru mobilizacije instrumenta fleksibilnosti iznose kako slijedi:

               (a)

               238,3 milijuna EUR u 2017.;

               (b)

               91,0 milijun EUR u 2018.;

               (c)

               141,9 milijuna EUR u 2019.;

               (d)

               58,8 milijuna EUR u 2020.

         Pojedinačni iznosi za svaku financijsku godinu odobravaju se u skladu s godišnjim proračunskim postupkom.
   Članak 2.
   Ova Odluka stupa na snagu na dan objave u Službenom listu Europske unije.
   Primjenjuje se od 1. siječnja 2017.

      Sastavljeno u Strasbourgu 14. prosinca 2016.

            Za Europski parlament

            Predsjednik

         M. SCHULZ

            Za Vijeće

            Predsjednik

         I. KORČOK

      (1)  SL C 373, 20.12.2013., str. 1.

      (2)  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).


title: 2013/377/EU, Euratom: Odluka Europskog parlamenta od 3. srpnja 2013. o izboru Europskog ombudsmana

text:
               16.7.2013

               HR

               Službeni list Europske unije

               L 193/17

         ODLUKA EUROPSKOG PARLAMENTA
   od 3. srpnja 2013.
   o izboru Europskog ombudsmana
   (2013/377/EU, Euratom)
   EUROPSKI PARLAMENT,
   uzimajući u obzir Ugovor o funkcioniranju Europske unije, a posebno njegov članak 24. stavak 3. i članak 228.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a,
   uzimajući u obzir svoju Odluku 94/262/EZUČ, EZ, Euroatom od 9. ožujka 1994. o pravilima i općim uvjetima koji uređuju obnašanje dužnosti Ombudsmana (1),
   uzimajući u obzir članak 204. svojeg poslovnika,
   uzimajući u obzir poziv na podnošenje kandidatura (2),
   uzimajući obzir svoje glasovanje od 3. srpnja 2013.,
   ODLUČIO JE:
   izabrati Emily O’REILLY radi obnašanja dužnosti Europskog ombudsmana od 1. listopada 2013. do kraja parlamentarnog saziva.

      Sastavljeno u Strasbourgu 3. srpnja 2013.

            Za Europski parlament

            Predsjednik

         M. SCHULZ

      (1)  SL, L 113, 4.5.1994., str. 15.

      (2)  SL C 96, 4.4.2013., str. 24.


title: Odluka predsjedništva Europskog parlamenta od 15. rujna 2014. o izmjeni Provedbenih mjera Statuta zastupnika u Europskom parlamentu

text:
               30.9.2014

               HR

               Službeni list Europske unije

               C 340/3

         ODLUKA PREDSJEDNIŠTVA EUROPSKOG PARLAMENTA
   od 15. rujna 2014.
   o izmjeni Provedbenih mjera Statuta zastupnika u Europskom parlamentu
   2014/C 340/04
   PREDSJEDNIŠTVO EUROPSKOG PARLAMENTA,
   uzimajući u obzir Ugovor o funkcioniranju Europske unije, a posebno njegov članak 223. stavak 2.,
   uzimajući u obzir Statut zastupnika u Europskom parlamentu (1) („Statut”),
   uzimajući u obzir članke 10. i 25. Poslovnika Europskog parlamenta,
   budući da:

               (1)

               neki zastupnici u Europskom parlamentu koji su iskoristili mogućnost predviđenu člankom 25. Statuta u 2009. i dalje primaju plaću, prijelaznu naknadu i mirovinu u skladu s njihovim nacionalnih sustavima. Te su odluke, u skladu s člankom 26. stavkom 2. Statuta, „konačne i neopozive” odnosno primjenjuju se „tijekom cijelog trajanja mandata u Europskom parlamentu” u skladu s člankom 25. stavkom 1. Statuta.

               (2)

               u skladu s člankom 81. stavkom 4. Provedbenih mjera Statuta zastupnika u Europskom parlamentu (2) („Provedbene mjere”) ti zastupnici zadržavaju pravo na povrat zdravstvenih troškova od Parlamenta pod uvjetom da primaju nacionalnu mirovinu te da nemaju osnovno zdravstveno osiguranje.

               (3)

               se pokazalo da područjem primjene članka 81. stavka 4. Provedbenih mjera nisu dovoljno obuhvaćeni svi slučajevi u kojima bi zastupnik imao pravo tražiti povrat zdravstvenih troškova od Parlamenta.

               (4)

               bi Parlament, za vrijeme trajanja zastupničkog mandata, u slučaju kada zastupnik ili zastupnica boluje od priznate teške bolesti koja ga sprečava da izvrši svoj mandat te ovisno o ispunjenju odgovarajućih uvjeta trebao zajamčiti nastavak potrebnog započetog liječenja toliko dugo koliko je to medicinski potrebno.

               (5)

               povrat zdravstvenih troškova, posebno, treba ograničiti na slučajeve u kojima je teška bolest uzrokovana događajem koji se dogodio za vrijeme trajanja mandata i koji je zastupnika spriječio u izvršenje mandata do kraja, da je Parlament za vrijeme trajanja mandata bolest priznao kao tešku bolest te da je liječenje započeto za vrijeme trajanja zastupničkog mandata.

               (6)

               kada zdravstvene troškove djelomično pokriva nacionalno osiguranje, Parlament je nadležan samo za dopunsko pokrivanje tih troškova,

         DONIJELO JE ODLUKU:
   Članak 1.
   U članku 81. Provedbenih mjera dodaje se sljedeći stavak:

      „5.   Bivši zastupnici koji primaju nacionalnu mirovinu u skladu s člankom 25. ili člankom 29. Statuta i boluju od priznate teške bolesti imaju pravo na povrat zdravstvenih troškova povezanih s nastavkom započetog liječenja, u skladu s uvjetima utvrđenima ovim Provedbenim mjerama, pod uvjetom da:

                  (a)

                  je teška bolest uzrokovana događajem koji se dogodio za vrijeme mandata i koji je spriječio zastupnika u izvršenju mandata do kraja;

                  (b)

                  je Parlament tijekom zastupničkog mandata bolest priznao kao tešku bolest; te da

                  (c)

                  je liječenje bolesti započelo tijekom zastupničkog mandata.

            Ako bivši zastupnik ima osnovno zdravstveno osiguranje, pravo na povrat zdravstvenih troškova koristi se kao dopunsko osiguranje, tj. samo za povrat troškova koji nisu pokriveni osnovnim zdravstvenim osiguranje”.

   Članak 2.
   1.   Ova Odluka stupa na snagu na sljedećeg dana od dana objave u Službenom listu Europske unije.
   2.   Ova se Odluka primjenjuje od 1. srpnja 2014.

      (1)  Odluka 2005/684/EZ, Euratom Europskog parlamenta od 28. rujna 2005. o donošenju Statuta zastupnika u Europskom parlamentu (SL L 262, 7.10.2005., str. 1.).

      (2)  Odluka Predsjedništva Europskog parlamenta od 19. svibnja i 9. srpnja 2008. o Provedbenim mjerama Statuta zastupnika Europskog parlamenta (SL C 159, 13.7.2009., str. 1.)


title: 85/71/EEZ: Odluka Komisije od 21. prosinca 1984. o popisu kemijskih tvari priopćenom u skladu s Direktivom Vijeća 67/548/EEZ o usklađivanju zakona i drugih propisa u odnosu na razvrstavanje, pakiranje i označivanje opasnih tvari

text:
               13/Sv. 057

               HR

               Službeni list Europske unije

               27

         31985D0071

               L 030/33

               SLUŽBENI LIST EUROPSKE UNIJE

               21.12.1984.

      ODLUKA KOMISIJE

   od 21. prosinca 1984.
   o popisu kemijskih tvari priopćenom u skladu s Direktivom Vijeća 67/548/EEZ o usklađivanju zakona i drugih propisa u odnosu na razvrstavanje, pakiranje i označivanje opasnih tvari
   (85/71/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 67/548/EEZ od 27. lipnja 1967. o usklađivanju zakona i drugih propisa u odnosu na razvrstavanje, pakiranje i označivanje opasnih tvari (1), kako je zadnje izmijenjena Direktivom 79/831/EEZ (2), a posebno njezin članak 13.,
   budući da članak 13. stavak 2. Direktive 67/548/EEZ predviđa da Komisija vodi popis tvari priopćen u skladu s tom Direktivom;
   budući da članak 13. stavak 3. Direktive 67/548/EEZ predviđa da se o obliku popisa i podacima koje on sadrži odlučuje postupkom iz članka 21.;
   budući da popis treba biti objavljen u skladu s ciljevima Direktive 67/548/EEZ, a to je zaštita čovjeka i okoliša od rizika do kojih može doći stavljanjem na tržište novih tvari;
   budući da su mjere predviđene ovom Odlukom u skladu s mišljenjem Odbora za prilagodbu direktiva tehničkom napretku radi uklanjanja tehničkih prepreka u trgovanju u sektoru opasnih tvari i pripravaka,
   ODLUČILA JE:
   Članak 1.
   Popis kemijskih tvari koji Komisija vodi u skladu s člankom 13. stavkom 2. Direktive 67/548/EEZ, dalje u tekstu „popis”, sastavlja se sukladno odredbama utvrđenim u Prilogu.
   Članak 2.
   Popis kemijskih tvari prijavljenih u skladu s člankom 6. Direktive 67/548/EEZ do 1. srpnja u godini objavljivanja popisa EINECS mora biti objavljen u Službenom listu Europskih zajednica najkasnije do 31. prosinca iste godine. Nadopune popisa objavljuju se potom u Službenom listu Europskih zajednica najkasnije do 31. prosinca svake godine, obuhvaćajući razdoblje od 1. srpnja prethodne godine do 30. lipnja godine objavljivanja.

      Sastavljeno u Bruxellesu 21. prosinca 1984.

            Za Komisiju

         Karl-Heinz NARJES

            Član Komisije

      (1)  SL 196, 16.8.1967., str. 1.

      (2)  SL L 259, 15.10.1979., str. 10.

   PRILOG
   Postupak sastavljanja popisa
   1.   Komisija priprema i nadopunjuje popis na osnovi podataka koje dobiva od nadležnih državnih tijela država članica u skladu s člankom 9. Direktive.
   2.   Popis sadrži sljedeće podatke u vezi sa svakom uključenom tvari:

               —

               broj notifikacije,

               —

               identitet tvari.

         Osim toga, s obzirom da se radi o opasnoj tvari, popis mora sadržavati i njezinu klasifikaciju u skladu s člankom 4. Direktive, a po njezinom upisu u Prilog I. i njezin EEZ broj.
   3.   Podložno odredbama stavka 4., identitet tvari se upisuje pod:

               —

               njezinim trgovačkim nazivom(ima), i

               —

               njezinim kemijskim nazivom u nomenklaturi IUPAC.

         4.   Ako nadležno državno tijelo države članice to zatraži u skladu s člankom 11. Direktive, sukladno članku 6.1 Direktive identitet tvari može se upisati samo pod njezinim trgovačkim nazivom(ima) koje joj je dao podnositelj prijave.
   U slučaju da se radi o opasnoj tvari, identitet tvari može se tako upisati sve do vremena dok tvar nije dodana Prilogu I. Direktivi. Poslije upisa u Prilog I., nazivi koji su sadržani u njemu dodaju se u popis.
   Ako se radi o tvari koja nije klasificirana kao opasna, identitet tvari može se tako upisati na razdoblje do tri godine od dana njezinog prvog svrstavanja u popis. No, da bi se osiguralo poštivanje članka 7.3 Direktive, ako prema mišljenju predmetnog nadležnog tijela kemijski naziv u nazivlju IUPAC sam po sebi daje podatak u vezi s komercijalnim korištenjem ili proizvodnjom, tvar se upisuje samo pod njezinim trgovačkim imenom(-ima) tako dugo dok to nadležno tijelo smatra potrebnim.
   Izjava Komisije
   Komisija se obvezuje da će svaki put kad je to moguće sustavno koristiti nazive prema IUPAC-u za upis novih opasnih tvari u Prilog I. Direktivi.